Papersnake/gushiwen huggingface dataset:
寄题兰皋亭
胡宿（宋代）

亭下春芳接楚波，金堤勃窣路相过。窗中霁景烟姿远，帘外晨香露气多。

红颊倚墙花并蒂，绿阴翻槛树交柯。朝阳定有浮杯乐，醉墨何妨记永和。
马诗二十三首·其二十一
李贺（唐代）

暂系腾黄马，仙人上彩楼。
须鞭玉勒吏，何事谪高州？
清心镜 寄长春丘师兄
马钰（金朝）

君乐山，予乐水。乐水乐山，算来何济。都不如、净意清心，炼冲和真气。

坎离交，木金戏。产无影姹婴，五明宫里。便顿觉、丹结灵灵，得真欢无比。
乱后过东山寺
王庭圭（宋代）

烟尘苦未尽，绀殿倚岩阿。云护佛世界，山栖老禅和。

斯人具眼目，法力辟兵戈。攲枕听粥鼓，谁能奈尔何。
偈倾一百三十三首
释法薰（宋代）

达磨不会禅，夫子不识字。
第一莫将来，将来不相似。
贺杨枢密新建贡院三十韵
项安世（宋代）

楚囿七泽荒南云，三江五湖同吐吞。
杞梓橘柚杶干柏，芷蓠椒桂蘼兰荪。
天英地灵聚为人，魁壘诡异难具论。
屈原离骚二十五，句句字字皆瑶琨。
六朝弼亮胡伯始，学士登瀛刘季孙。
恭惟火德据天统，翼轸正值鹑贲贲。
质肃声名海山动，谏义才气淮湖奔。
日中则昃固其理，城复于隍吁忍言。
生聚教训五十载，言无萌学今轮辕。
尧汤立贤扁天下，九重科诏如春温。
州家不辨一椽屋，往往盛之给孤园。
鹄袍竹笥合羞死，况欲开口人其髠。
关西夫子杨伯起，后身把钺来西门。
荆棘之薮瓦砾场，一日汗礎千猊蹲。
翼飞革棘不可床，铁画怒起翔鸾鵷。
日者稽山始开辟，已有大策当临轩。
吾州故事有元祐，追配讵肯惭东藩。
晚生科第愧前辙，考室误使当罍樽。
向来气習今未已，犹梦裹饭趋晨阍。
一官却恨大早计，不得掉鞅骖鹏鹍。
明年珍产入包贡，琳琅璀磊堆金盆。
蓬莱弱水三十万，借以鼓吹看横骞。
吾侪小人科举士，一朝出守忘其源。
台池崇深学校废，况此贔屭楹梁尊。
第言三岁始一用，缓而不切非所敦。
偷安幸不目前急，事至踧躩如惊猿。
先生闲暇窥远略，如以大手开中原。
为先之地待其至，虽有万事无由繁。
绣裳天上傥归去，愿广此意扶乾坤。
诸生脚迹不足道，大庇四海安元元。
寿岳漕
李曾伯（宋代）

渡江人物照乾坤，盟府动庸奕叶存。
崧岳千年申伯雅，汉台几世仲华孙。
自将翠节临南纪，更佐金城护北门。
禁柳官梅正春色，好看鸣玉上天阍。
东坡在惠州窘于衣食以重九近有樽俎萧然之叹
赵蕃（宋代）

四皓逃商山，下视衣褐娄。
不知建成客，孰与封君酬。
夷齐古逸民，食粟犹耻周。
何曾堕人计，图安卒成忧。
不然靖节翁，那与沮溺俦。
顾于一日间，无羡斯无求。
寄怀华阳道士
陆龟蒙（唐代）

华阳门外五芝生，餐罢愁君入杳冥。遥夜独栖还有梦，

昔年相见便忘形。为分科斗亲铅椠，与说蜉蝣坐竹棂。

醮后几时归紫阁，别来终日诵黄庭。闲教辨药僮名甲，

静识窥巢鹤姓丁。绝涧饮羊春水腻，傍林烧石野烟腥。

深沈谷响含疏磬，片段岚光落画屏。休采古书探禹穴，

自刊新历斗尧蓂.珠宫凤合迎萧史，玉籍人谁访蔡经？

架上黑椽长褐稳，案头丹篆小符灵。霓轩入洞齐初月，

羽节升坛拜七星。当路独行冲虎豹，向风孤啸起雷霆。

凝神密室多生白，叙事联编尽杀青。匝地山川皆暗写，

隐天竽籁只闲听。分张火力烧金灶，拂拭苔痕洗酒瓶。

翠壁上吟朝复暮，暖云边卧醉还醒。倚身长短裁筇杖，

倩客高低结草亭。直用森严朝北帝，爱将清浅问东溟。

常思近圃看栽杏，拟借邻峰伴采苓。掩树半扉晴霭霭，

背琴残烛晓荧荧。旧来扪虱知王猛，欲去为龙叹管宁。

蟾魄几应临蕙帐，渔竿犹尚枕枫汀。衔烟细草无端绿，

冒雨闲花作意馨。掠岸惊波沈翡翠，入檐斜照碍蜻蜓。

初征汉栈宜飞檄，待破燕山好勒铭。六辔未收千里马，

一囊空负九秋萤。我悲雌伏真方枘，他骋雄材似建瓴。

合在深崖齐散术，自求沧海点流萍。频抛俗物心还爽，

远忆幽期目剩瞑。见买扁舟束真诰，手披仙语任扬舲.
途中寄友人
孟云卿（唐代）

昔时闻远路，谓是等闲行。及到求人地，始知为客情。

事将公道背，尘绕马蹄生。倘使长如此，便堪休去程。
寄吕侍郎
刘敞（宋代）

荒山逢故辙，自上重冈立。君车不可望，君手何由执。

旅思随日远，徂年背人急。舞剑中夜兴，应知忧感集。
雪
徐彦伯（唐代）

雪暗穷海云，洒空纷似露。朔风吹故里，宛转玉阶树。

孤妾调玉瑟，早寒生锦衿。况君张罗幕，愁坐北庭阴。
送俞仲宽赴宿倅
韩驹（宋代）

年少场中晚节寒，去年挥手下天关。何人肯蹋风波路，自古难言骨肉间。

十里即应归汉阙，一帆从此别淮山。舣舟如得僧伽印，未用将身付等闲。
自溧水道哭王炎其三
李白（唐代）

王家碧瑶树。
一树忽先摧。
海内故人泣。
天涯吊鹤来。
未成霖雨用。
先失济川材。
一罢广陵散。
鸣琴更不开。
灵竹
黄庶（宋代）

绿阴清韵竹萧然，历历当年泣泪痕。
千古舜妃湘水底，必应憔悴有惭魂。
初营凤山
周文璞（宋代）

香草参差种，幽花逐旋移。
既添醒酒石，须着放生池。
春在年年好，山来处处奇。
吹箫吾不解，长啸却相宜。
追和翁师志吾庚申旧作敬步原韵二首 其二
祝廷华（清代）

锁院抡才久不行，异朝犹有未忘情。武陵源上逢前导，天竺岩前恍隔生。

惭比连城终反赵，愿为立雪更依程。白头师弟新赓唱，从此诗坛得主盟。
蓦山溪（游三荣龙洞）
陆游（宋代）

穷山孤垒，腊尽春初破。寂寞掩空斋，好一个、无聊底我。啸台龙岫，随分有云山，临浅濑，荫长松，闲据胡床坐。

三杯径醉，不觉纱巾堕。画角唤人归，落梅村、篮舆夜过。城门渐近，几点妓衣红，官驿外，酒垆前，也有闲灯火。
促拍满路花
佚名（宋代）

人能常清静，天涤悉皆归。一真含众妙，入希夷。昭文不会，气候含成亏。妄心寂灭尽，困睡饥餐，更无作用施为。自然，炉鼎就，光彩透帘帏。玉池神水涌，上生肥。如人饮水，冷暖自家知。自家性命事，自家了得，自家性命便宜。
杉木长涧四首 其四
朱熹（宋代）

阡陌纵横不可寻，死伤狼籍正悲吟。若知赤子元无罪，合有人间父母心。
闻警和顾以新三间三首 其一
林士元（明代）

辽海风波偃将旗，狂奴操刀弄潢池。游鱼釜热应难久，缚虎笼深恨不支。

营垒十年空节钺，羽书千遍乞王师。请缨有志长沾臆，击节终军喜尔为。
道林寺
裴说（唐代）

独立凭危阑，高低落照间。寺分一派水，僧锁半房山。

对面浮世隔，垂帘到老闲。烟云与尘土，寸步不相关。
占星者谓命宫月孛，独行无害，但去年复照作
范成大（宋代）

昔躔初度本除灾，何意重逢作病媒。
久住灵游今日过，历翁欢喜劝椒杯。
句 其六
苏庠（宋代）

惟公廊庙姿，骨相宜珥貂。
谯丈复见贻仍次韵答之二首
李流谦（宋代）

只得公诗百不须，万金人有此应无。
可容轻易秦庭璧，已戒牢应晋鄙符。
惯客凫鸥迎野步，衣时菘韮荐村沽。
幽栖为问能来否，朝市山林自两途。
偈颂八十五首
释妙伦（宋代）

穿人鼻孔，换人眼晴。
都来只是这一句子，如何见得，
题目分明。
郭教授南窗置酒观竞渡次坐客刘时举韵 其一
王庭圭（宋代）

一饮径一石，此风谁敢陪。日移林影转，船劈浪纹开。

银烛自相映，玉山何用推。广文官独冷，赖有酒盈杯。
二十夜起对月怀斯无成父
赵蕃（宋代）

昨期执热扇慵挥，今夕凉生寝益衣。
想见山房听风竹，怅余何日定成归。
按曲图
释居简（宋代）

八茧蚕抽独茧丝，舞衣嫌重要纤絺。君王自按霓裳曲，直到坡前驻马时。
自淇涉黄河途中作十三首 其十一
高适（唐代）

我行倦风湍，辍棹将问津。空传歌瓠子，感慨独愁人。

孟夏桑叶肥，秾阴夹长津。蚕农有时节，田野无闲人。

临水狎渔樵，望山怀隐沦。谁能去京洛，憔悴对风尘。
西宫秋怨
龚炳（宋代）

叶落空庭渐有声，长门深锁月斜明。玉阶寂寞无人迹，秋草年年傍我生。
飞龙引二首·其二
李白（唐代）

鼎湖流水清且闲，轩辕去时有弓剑，古人传道留其间。
后宫婵娟多花颜，乘鸾飞烟亦不还，骑龙攀天造天关。
造天关，闻天语，屯云河车载玉女。
载玉女，过紫皇，紫皇乃赐白兔所捣之药方。
后天而老凋三光，下视瑶池见王母，蛾眉萧飒如秋霜。
儿山太守六十正寿
施士洁（清代）

须眉落落赵元叔，诗易彬彬夏敬公。昔日黄堂今绿野，居然出处古人风。
人不易知
郑昉（唐代）

如面诚非一，深心岂易知。入秦书十上，投楚岁三移。

和玉翻为泣，齐竽或滥吹。周行虽有寘，殷鉴在前规。

寅亮推多士，清通固赏奇。病诸方号哲，敢相反成疵。

冬日承馀爱，霜云喜暂披。无令见瞻后，回照复云疲。
王夫人挽词
周紫芝（宋代）

藁砧高义赫穷阎，内子宜家恊凤占。茶乳未容收净供，蛛丝早已上香奁。

坐中有客思分髻，林下无人解拟盐。他日诸郎尽台阁，会刊佳传贲幽潜。
诉衷情
欧阳修（宋代）

歌时眉黛舞时腰。无处不妖饶。初剪菊、欲登高。天气怯鲛绡。

紫丝障，绿杨桥。路迢迢。酒阑歌罢，一度归时，一度魂消。
移病还台凡阅半岁乃愈始到家园视园夫治畦植
宋祁（宋代）

十年独漉走天涯，耗尽流光得鬓华。
犹喜此身随社燕，拟将何面对林花。
牢骚续罢文谁读，块垒浇平酒自赊。
旧隐不须相掉罄，要须归种邵平瓜。
再任后遣模归按视石林四首 其三
叶梦得（宋代）

插架环千轴，传家有旧书。展舒惭几案，凉曝阙庭除。

破屋防悬溜，残编足蠹鱼。好须重检校，扃锁莫令疏。
阮客
武衍（宋代）

粉靥娇春掌上轻，玉琴声里见深情。
花边临别重回首，犹恐丝弦说未明。
自箴 其二
范成大（宋代）

白傅病犹牵爱，晁公老未断嗔。莫问是情是性，但参无我无人。
天井滩
吴泰来（清代）

五里闻滩声，惊雷聒晴昼。行人戒戙楫，欲往不敢骤。

夤缘涉葭苇，倏忽抵岩窦。洪涛倾山来，万窍各奔凑。

仰窥若建瓴，直上比县溜。石如痴龙蟠，水作外蛇斗。

中流入盘涡，震荡几致覆。冯夷悯其劳，灵风幸相佑。

千摇遂出谷，回波带清沤。长年颜始开，邻榜曲已奏。

回思踏奇险，失足那可救。停桡一长吟，久客悲老瘦。
桃花源诗
彭绩（清代）

秦帝控长驾，略地到天边。侈心日以广，惟寿非力延。

楼船载徐市，海岛寻神仙。神仙何茫茫，使者亦不旋。

岂知寰区内，乃有桃花源。桃源独无依，自在如云烟。

花开始皇时，水流太元间。耆稚皆欢喜，世世还复然。

何人此问津，作记世共传。
朱筠程晋芳两丈招饮陶然亭
赵怀玉（清代）

日下城西路，重来十二年。
荻花寒作絮，山色远如烟。
客尽东南美，亭当城市偏。
萧萧一番雨，人外此翛然。
句
廷云（宋代）

蛙鸣莫夜官何为，蝶恋芳菲梦不知。
句
释仲皎（宋代）

未飞三日雪，却报一枝春。
自和喻意四首 其一
孔平仲（宋代）

寒夜风雨细，阴房灯火孤。一身无羽翼，万事有荣枯。

壮志断鳌足，雄谋编虎须。蛟龙困尺水，梦想在江湖。
五派 沩仰
释普鉴（宋代）

一个撒开千万个，簸箕解说无生话。草堂睡起觜卢都，寂子要须原梦破。
过继梅小楼题画示陆子鸿仪
张慥（清代）

醉起呼童汲涧泉，小窗和墨写江天。青山有价争赊去，零落云霞护砚田。
桃源忆故人
王之道（宋代）

望中风絮迷烟草。愁结几番昏晓。花径有时亲扫。载酒应须早。

人情曷似春山好。山色不随春老。旧隐何当重到。迎得平安报。
东皋十首
晁补之（宋代）

壁间最好营丘笔，卧看三峰忆旧过。
梦入幽林小溪去，绝胜千骑向南柯。
过洛社望南湖暮景三首
杨万里（宋代）

南湖隔水见渔灯，鴈落芦汀八字横。
对面双峰烟雨里，双峰外面是宜兴。
岳州晚景
张籍（唐代）

晚景寒鸦集，秋声旅雁归。水光浮日去，霞彩映江飞。

洲白芦花吐，园红柿叶稀。长沙卑湿地，九月未成衣。
明白庵六首 其三
释德洪（宋代）

石火机锋上，那容著意根。透情名出世，离念是知恩。
东禅别新资官令荣安中走笔次韵
王灼（宋代）

虽念三年别，犹欣一日逢。
哦诗能淡佇，作邑想雍容。
古柏宜秋雨，寒鸦伴晓钟。
归途莫惆怅，喜事见重重，
鹭鸶
徐照（宋代）

一点白如雪，顶黏丝数茎。
沙边行有迹，空外过无声。
高柳巢方稳，危滩立不惊。
每看闲意思，渔父是前生。
寄无逸四首 其一
谢薖（宋代）

三足祥乌曾集冠，平生菽水奉亲欢。从今五鼎应无补，不可奈何君自宽。
张因叔尉曹借示赣陈丞择之文编以长句还之
赵蕃（宋代）

子昂高蹈固家风，诗到后山仍更工。
何事栖迟犹五斗，向来推许漫诸公。
平生但记逢人说，一洗真成凡马空。
今日宦游得此士，知君不类溧阳穷。
瞻堂十景为大参徐公作 其三 碧练湖
胡应麟（明代）

一镜涵空明，波光倒楼殿。错诵玄晖诗，澄湖碧如练。
大雪连日不已
赵鼎（宋代）

日日愁阴惨不开，惊风和雪振穷埃。百年未省南州见，千里应穷北客来。

塞马晓悲沙上月，陇人遥恨笛中梅。独怜寸草滋荣意，知道春从斗柄回。
谒濂溪白沙二先生祠
庞嵩（明代）

粤秀山南麓，名贤两庙开。太极披图蕴，通书启圣胎。

三才兼两立，一要藉深培。谁复浑沦秘，渔歌紫水隈。

蒲茵穿钓席，碧玉育英才。道东原有属，狂简岂无裁。

哲人嗟并远，瞻仰思悠哉。心灵今古共，筌蹄祇群猜。

欲洗从前障，依归斗与台。
十月二日初到惠州
苏轼（宋代）

仿佛曾游岂梦中，欣然鸡犬识新丰。
吏民惊怪坐何事，父老相携迎此翁。
苏武岂知还漠北，管宁自欲老辽东。
岭南万户皆春色，会有幽人客寓公。
常祀皇地祗五首
佚名（隋代）

礼经之重，祭典为字。
上公揶事，登降弥恭。
庶品岂洁，令们肃雍。
百祥萃止，维吉之从。
南峰庵
赵不群（宋代）

庵枕青溪四面山，炉烟未断日初残。
高僧丈室修然静，案上楞严久不看。
赠王九
孟浩然（唐代）

日暮田家远，山中勿久淹。
归人须早去，稚子望陶潜。
赠楚石藏主谒饶心道六有先生
虞集（宋代）

不识南塘第几桥，翠楼华屋上岧峣。古文独许扬雄识，幽兴谁岧杜甫邀。

伐木春声生涧谷，涉江秋影荡兰苕。散花如雨携双履，解与高人话寂寥。
达磨赞
释法薰（宋代）

白璧暗投，遭他按剑。
折得茎芦，还冲巨浪。
阖国人追亦不回，掩羞赖有闲和尚。
正月十九日四更起读朱文公年谱至天大明赋十
方回（元代）

王道极老谓主静，儒言阴用佐禅机。
贪狼弧矢观星象，天遣吾公辟此非。
朝中措（和吴子似）
韩淲（宋代）

春浓人静倦游嬉。烟雨战棠梨。翠径乱红无数，频啼枝上黄鹂。

小园流水溅溅处，绿遍谢家池。怨月恨花滋味，泪痕犹染罗衣。
题扉二首 其二
林光（明代）

莺啼燕语自年年，春及侬家不用钱。满户游丝花在网，醒时看竹倦时眠。
郊祀乐章·登门肆赦皇帝升御座宫架奏黄钟宫
崔敦诗（宋代）

太礼备矣，銮车阗阗。
帝来维何，赉及幅员。
有声伊肃，有客伊虔。
彼雉斯开，帝坐中天。
题蓉湖春色三首 其二
唐锡晋（清代）

繁华一梦醒槐柯，二十年来阅尘多。堕落纷纷茵溷异，品花无奈惜花何。
送友人入塞
曹邺（唐代）

乱蓬无根日，送子入青塞。苍茫万里秋，如见原野大。

鸟雀寒不下，山川迥相对。一马没黄云，登高望犹在。

惊风忽然起，白日黯已晦。如何恨路长，出门天涯外。
独步怀元中
洪朋（宋代）

净尽西山日，深行城北村。琅珰鸣佛屋，薜荔上僧垣。

时雨慰枵腹，夕风清病魂。所思渺江水，谁与共忘言。
句
邵拙（五代）

万国不得雨，孤云犹在山。
蹈冰操
屈大均（明代）

翁莫蹈冰，翁莫蹈冰，黄河十月冻未成。泥上滑滑，下未生骨。

狐冻重大，不敢超忽。翁与阿孙，瘒瘃无履袜，中流俱陷苦仓卒。

贷粟不能，且减二口。奈此黄头儿，宁死我衰朽。家人哭，但望归，虽有翁与孙，不能易升斗。

邻鸡未鸣，村未吠狗，妇子被发沿河走。堤上问无人，有人不言空摇手。

问取黄小狐，小狐跳踯扬其拇。云：翁扶孙肩，孙牵翁肘。

所入坎窞大如臼，冰开须臾合已久。哀哀哭，至黄昏。

河伯笑，声且吞。蛟龙不忍食，留翁腊，待冰龟，明年三月来招魂。

魂曰：噫嘻，孙尚存，河伯念孙小，育孙俾作鱼虾或风豚。
西斋不寐三首
方回（元代）

寒近衣犹单，暑退扇已掷。
生世成何事，卧念夜叹息。
四壁候虫成，不啻千且百。
其成果何谓，霜□还复蛰。
大块□□民，生死互促迫。
嗷嗷食土毛，灭去竟无迹。
髧髦昔何□，□今曶六十。
于道粗有闻，屡空未为厄。
意长岁年短，虑阔世俗窄。
欲为熟睡谋，可无伯伦德。
紫中贵
范成大（宋代）

沉沉色与露滴，泥泥香随日烘。
满眼艳妆红袖，紫绡终是仙风。
实甫再叠见和并示长至三叠之作再叠奉答
陈宝琛（清代）

幽禽无远翰，村郭日一至。寒空雁声过，啁哳亦感气。

吾侪稔忧雁，强半坐识字。百年只空华，茵溷底飘坠？

曩披丁戊卷，万口喧早惠。一集顷骖鸾，归装任所置。

论诗似契我，要取辨真伪。我非黄钟声，敢自怨毁弃？

却复惜神骏，未老脱衔辔。庶几一阳复，四海起枯瘵。

山楼雪打窗，龙公手新试。筮期会属櫜，吟坛待君帅。
长相思三首·其二
李白（唐代）

日色已尽花含烟，月明欲素愁不眠。
赵瑟初停凤凰柱，蜀琴欲奏鸳鸯弦。
此曲有意无人传，愿随春风寄燕然，忆君迢迢隔青天。
昔日横波目，今成流泪泉。
不信妾肠断，归来看取明镜前。
凉夜
潘希白（宋代）

凉夜无云星自流，池塘促织早知秋。
远更不受重城隔，时逐西风到小楼。
玉华杂咏三首 其二 碧香阁
陆深（明代）

雨洗碧色鲜，风来清香远。田田既堪悦，亭亭若可饭。

幽期当南轩，微波坐成晚。
参政宣献楼公挽歌辞 其三
史弥宁（宋代）

无边膏馥丐儒林，可但天台掷地金。文不雕镌翻婉切，诗如平地实高深。

春风和气生毫末，秋月华星烂古今。所发由来关所养，丹青难状晋公心。
涌金汤
赵希迈（宋代）

官与民间一样贫，空流江水净如银。
谁将山里閒田地，唤作黄金误世人。
送行者妙淙往青龙谒陈七官人
敖陶孙（宋代）

三生同听寺楼钟，紧峭芒鞋任所从。
莫向华亭觅船子，赵州桥下有青龙。
径山山半亭题句
周筼（明代）

琳宫望不极，山半尚云封。忽断岩前树，遥闻天外钟。

结亭人暂息，题柱墨犹浓。待陟凌霄去，还愁冰雪重。
遣兴次韵和晁应之四首
张耒（宋代）

女几山前云雨收，五更星斗转西楼。
苍苍淡月关河晓，袅袅西西观阁秋。
独鹤有求时饮啄，孤云无事任沉浮。
可怜白发张公子，还望西山歌四愁。
已亥出南康宫伯称以诗赠行次韵三首
李吕（宋代）

丹枫摄摄挂晨霜，笑指匡庐路许长。
且喜眼中无逐臭，自然心地发清香。
摸鱼儿·爱青山
仇远（元代）

爱青山、去红尘远，清清谁似巢许。白云窗冷灯花小，夜静对床听雨。愁不语。念锦屋瑶筝，却伴闲云住。莲心尚苦。谩自折兰苕，答书蕉叶，都是断肠句。鸥沙外，还笑失群鸳鸯。凄凉烟水深处。碧笺空寄江南弄，鸦墨乱无行数。梅半树。怅未识、佳人日暮情谁与。何时辇路。共系柳游鞯，印苔金屐，湖曲步春去。
池上
白居易（唐代）

小娃撑小艇，偷采白莲回。
不解藏踪迹，浮萍一道开。
十三砺十首 其九
郑思肖（宋代）

王道一陵夷，风俗愈卑隘。至于读书者，见利直下拜。

一或持高论，聚笑议为怪。谁其振木铎，与世开聋聩。
晚起和韵
李之仪（宋代）

今日起差晚，持课几到午。饥饱虽难医，荤酒且入务。

脱粟快一饭，白眼视寰宇。固知等浮沉，要在极纤缕。

聒耳林鸠嘷，举头梁燕乳。我亦尽轮回，何必高下数。

缅怀故山中，泉石漱深坞。万壑响松风，千岩澄月露。

胡为不归去，乃与朱墨侣。只记入门时，未有还家路。

我生讵应尔，炳炳莫我顾。彼心岂易同，吾首莫易俯。
西湖
严粲（宋代）

何处春晴好，西湖元巳朝。马嘶堤上路，船过柳阴桥。

敲竹鹤声起，弄泉花影摇。坐看游客尽，烟水思迢迢。
曾人倩秘书招饮衙斋话旧分得昏字
徐熥（明代）

悠悠往事不堪论，燕市悲歌欲断魂。折柳岂忘逢驿路，颂椒还记醉祗园。

千金橐尽心犹壮，一剑锋销侠尚存。酒后对君思起舞，浮云西北易黄昏。
又用韵酬赠潘杨二首
项安世（宋代）

物物当前总是诗，遇丝成瑟竹成篪。
止呼大义周王泽，蔽以无邪孔氏思。
屈贾词悲变弁凯，齐梁格靡陷崔绥。
欲回温厚千年教，须仗诗翁为一麾。
登胜果寺南楼，雨中望严协律
钱起（唐代）

微雨侵晚阳，连山半藏碧。林端陟香榭，云外迟来客。

孤村凝片陟，去水生远白。但佳川原趣，不觉城池夕。

更喜眼中人，清光渐咫尺。
星岩二十景 其二十 石洞云封
梁景先（明代）

千寻怪石自崆峒，钟梵时闻烟蔼中。欲向丛祠访神女，洞门回首白云封。
哀刘将军
郑思肖（宋代）

万重围裹力脱氛，匹马勤王志不分。
既抱忠贞仇敌国，莫於成改议将军。
身前名照江南月，地下心衔塞北云。
为痛英雄并消没，托诗为史笔传闻。
四月二日 其五
韩淲（宋代）

樵斧通深密，渔竿接混茫。风波非地险，荆棘乃天荒。
送陈景明尚书赴召四首
黄公度（宋代）

物望唐姚宋，才名汉董晁。
力阵治安策，亲际圣明朝。
谠议裨宸极，高文灿斗杓。
鹏程九万里，一举接扶摇。
送顾宗伯馆师得请归省四首 其四
李孙宸（明代）

玉署清深隔俗尘，几回授简得相亲。千秋忝窃登龙客，短步空惭附骥人。

秘阁藜光怜乍冷，北堂萱树羡长春。悬知爱日欢无限，曳履还看捧日新。
柳色黄 对雨和竹垞
曹贞吉（清代）

柳絮为萍，梅子渐黄，天气如许。溪云乍起遮山，酿做几丝微雨。

东西不定，摇曳淡雾轻烟，荷钱一一跳珠露。庭树碧参差，荫青苔无数。

平楚。断塘遥指，如发秧针，绿迷南浦。暗想空江，轧轧惟闻柔橹。

乱红无影，寂寞静掩疏篱，铜街湿糁香尘路。倩斗帐高眠，小窗边听去。
咏梅五十首呈史尚书
释绍嵩（宋代）

风饕雪虐长精神，冷叶疏花次第匀。
今日含毫与题品，更无篇什写清新。
柬任克家 其一
潘江（清代）

石塘秋水致双鱼，曾道雄文似子虚。我已略知毛义志，人犹争诵鲁连书。

宁亲不敢贫薇蕨，玩世何妨到石渠。此意向来无识者，君今细讨却何如。
中都值东广便驰寄管漕
曾丰（宋代）

落在京华九陌尘，镜中无日不眉颦。
未论妻子其如母，不奈秋眉况复春。
馁食且将蔬作肉，寒炊宁免桂为薪。
余无可献逐贫赋，寄与知音旧主人。
法华寺上方题江上人禅空
皎然（唐代）

路入松声远更奇，山光水色共参差。

中峰禅寂一僧在，坐对梁朝老桂枝。
如梦令 湖光亭
陈祖安（清代）

月直金波潋滟。此去水仙不远。霜重夜风清，骨冷□□□□。

谁见。谁见。醉眼参横斗转。
酹江月（西湖）
葛长庚（宋代）

绿荷十里吐秋香，湖水掌平如镜。日落云收天似洗，况又月明风静。露逼葭蒲，烟迷菱芡，缩尽寒鸦颈。两枝画桨，柳阴浓处乘兴。

遥想和靖东坡，当年曾胜赏，一觞一咏。是则湖山常不老，前辈风流去尽。我兴还诗，我欢则酒，醉则还草圣。明朝却去，冷泉天竺双径。
奉和史馆张阁老以许陈二阁长…南北省会于左掖因而有咏
权德舆（唐代）

伯仲尽时贤，平舆与颍川。桂枝尝遍折，棣萼更相鲜。

丹地晨趋并，黄扉夕拜联。岂如分侍从，来就凤池边。
铁锡
范成大（宋代）

八环流韵宝枝鸣，古铁无花紫翠明。
莫遣闲人容易振，泉飞石落鬼寰惊。
烛影摇红·金菊初开
佚名（宋代）

金菊初开，玉蟾新满升天皎。重阳佳致始恢弘，圆鉴亭亭照。上阳中央奋矫。桂花鲜、云收八表。绿枝袅袅。素魄团团，于中奇妙。细蕊繁英，洞天幽圃知多少。高台深夜最堪观，得遇圆明了。风动清香盘绕。烂银霞、交光池沼。一丛霜气，万古冰轮，冲和谁晓。
宾筵留咏谢内翰杨先生
何乔新（明代）

銮坡退直共论文，华馆从容日又曛。碧瓮酒分仙掌露，紫檀香袅博山云。

黄柑锦荔皆珍味，玉麈缃编总异闻。鄙劣每惭知遇厚，但歌既醉颂夫君。
恨妇词
徐基（清代）

天道未可测，人事未可知。丰歉数所定，施报庶无私。

山左逢凶岁，我正游不其。哀鸿鸣四野，穷黎日苦瘦。

有司勤抚恤，缙绅效驱驰。就食四万口，开厂日午时。

画地分男女，奔走俱淹迟。城东王氏妇，扶姑抱女儿。

冀得三人粮，聊以解朝饥。粟米未到囊，老母已倾欹。

侧身援以手，幼孩复见遗。肝肠已痛绝，那堪践踏随。

势如万壑趋，两肱难护持。辗转人丛里，捐躯尽孝慈。

可怜三女子，顷刻无完尸。士民长太息，行路泪亦垂。

救荒无善策，古人曾言之。天乎彼何辜，所遭竟如斯。

此理殊不解，漫成《恨妇词》。
咏梅杂诗
张道洽（宋代）

昔年诗担过罗浮，曾见梅花一夕留。
翠凤几回清夜梦，月明还挂旧枝头。
红玫瑰
杨万里（宋代）

非关月季姓名同，不与蔷薇谱谍通。
接叶连枝千万绿，一花两谍浅深红。
风流各自燕支格，雨露何私造化功。
别有国香收不得，诗人熏入水沉中。
依韵和酬用晦上人见题所居
魏野（宋代）

陋巷西邻召伯祠，入城流水透疏篱。
雨来石室琴先觉，春去松庭鹤不知。
薜荔交加侵瓮牖，莓苔斑驳绕盆池。
草堂近日犹增价，添得汤休两首诗。
和詹守二首
吴芾（宋代）

一日相逢喜有余，对谈胜读十年书。
欢声已溢枌榆社，和气还年蓬荜居。
敢道主标攀靖节，或疑胜致到华胥。
愿言莫惜留连醉，看我东皋带雨锄。
出塞曲 其二
张琰（唐代）

朝发山阳去，莫宿清水头。上马左右射，捷下如猕猴。

先发服勇决，手提血髑髅。兵家互胜负，凡百慎前筹。
眡役于清偶书四韵寄示幕中宾客
祖无择（宋代）

经旬一水湄，风土花缁衣。
岂敢嗟于役，何当赋式微。
云中晴特秀，花木暖相辉。
期子同携手，春游事勿违。
颂古十七首
释道行（宋代）

不立孤危机本峻，赵州老子玉无瑕。
当头指出殿里底，划尽茫茫眼里花。
陈子仪初入都相过小酌是刻得雨
郭之奇（明代）

春风别后满秋思，在水苍蒹五度丝。忽报音容欢执手，顿忘主度急衔卮。

行云旧是樽前物，快雨初倾酒下时。君去屋梁颜色照，更生明月欲催诗。
桑妇
刘驾（唐代）

墙下桑叶尽，春蚕半未老。城南路迢迢，今日起更早。

四邻无去伴，醉卧青楼晓。妾颜不如谁，所贵守妇道。

一春常在树，自觉身如鸟。归来见小姑，新妆弄百草。
次耿令君药名韵
曹彦约（宋代）

赋分微官即忍冬，衣单无计可防风。
四方远志从头去，一水空青到底穷。
地骨自寒谁与祛，天门欲到愧无功。
是谁直上凌羊角，却更从容使脱空。
飞来殿
方信孺（宋代）

嵯峨古殿记飞来，千古传闻亦怪哉。
龙象渐随尘土化，却疑神物欲飞回。
夜雨题寒山寺寄西樵、礼吉
王士祯（清代）

日暮东塘正落潮，孤篷泊处雨潇潇。
疏钟夜火寒山寺，记过枫桥第几桥？

枫叶萧条水驿空，离居千里怅难同。
十年旧约江南梦，独听寒山半夜钟。
送僧归护国寺
张士逊（宋代）

一言已了忘筌谊，诸祖休传坏色衣。
只履远过葱岭去，片云高傍石桥归。
海宫有请杯慵度，尘劫无涯锡倦飞。
元帅香灯持百载，又从枢府发清辉。
寄王格非
杨士奇（明代）

玉堂分手七年馀，萧散林泉乐遂初。乡里共高王烈行，家庭常授伏生书。

穿云采药常携鹿，傍水持竿亦钓鱼。南北相望六千里，一缄聊用慰离居。
登毗陵青山楼
李中（五代）

高楼闲上对晴空，豁目开襟半日中。千里吴山清不断，

一边辽海浸无穷。人生歌笑开花雾，世界兴亡落叶风。

吟罢倚栏何限意，回头城郭暮烟笼。
常祀五享三首 其二 太尉奠瓒用《嘉安》。
郊庙朝会歌辞（宋代）

有秩时祀，匪怠匪渎。有来宗工，载祗载肃。厥作祼将，流黄瓒玉。

是享是宜，永绥多福。
用王司理 其二
洪咨夔（宋代）

芦花秋摵摵，征思旆悠悠。歌吹莫愁国，鼓铙熊绎州。

胸奇空盾鼻，胆隽落旄头。傥有西风雁，频书老故侯。
秋暮登北楼
王武陵（唐代）

秋满空山悲客心，山楼晴望散幽襟。
一川红树迎霜老，数曲清溪绕寺深。
寒气急催遥塞雁，夕风高送远城砧。
三年海上音书绝，乡国萧条惟梦寻。
丙午郊祀斋居夜雨独坐
吴宽（明代）

春城闭重门，夜馆耿孤烛。默坐方悄如，柝声递相续。

拥衾未成眠，伴我只僮仆。微雨恣飘扬，寒花结群玉。

员丘岁有事，大驾朝出宿。明当还法宫，天意亦可卜。

清道少浮尘，龙车为膏輹。郊南咫尺地，宿麦芽已绿。

愿言同发荣，皇恩被阴谷。
游岘山次韵三首
陈与义（宋代）

夜度一程云，平明踏山址。
山神岂妬我，飞雨乱眸子。
重岳衮衮去，前杰后俊伟。
晦明更百态，始望那及此。
路穷得精庐，税驾谘祖始。
老僧千金意，佳处相指似。
先生一笑领，得句易翻水。
安石未归山，却要山料理。
奇哉此一段，惊世无前轨。
酬山以快饮，春蕨正滋旨。
一丘傥许予，高卧饱松髓。
城中谩拄笏，那知有兹事。
谒新汉州范文叔
度正（宋代）

巴岳东峰下，舂陵别驾踪。
陈编新德业，陋质古心胸。
雅得千秋契，那知并世逢。
乐哉开后觉，乞我一中庸。
游云门山寺
李新（宋代）

宰官得度却无能，直断曹溪一点灯。
脱体化为牛马走，只身归是水云僧。
晚烟破灶迷村落，桴鼓哗空走稻塍。
弄水看山元未足，半规初月上觚棱。
海棠四首
杨万里（宋代）

吾诗多为海棠哦，花意依前怨不多。
已拆未开浑是韵，乍浓还淡总由他。
留连春色能销底，请托东风定肯麽。
岂是少陵无句子，少陵未见欲如何。
拟古二十七首 其二十五
孙承恩（明代）

白云出深谷，团团似车盖。谁云本无心，为雨泽枯块。

飘风从何来，吹落九州外。依依不成雨，负此色霮䨴。

出处宁固必，舒卷乃无碍。且复归旧山，氤氲镇常在。
久雨
陆游（宋代）

黄叶雨中尽，饥鸿烟际来。
时艰岁仍恶，身死病相催。
西埭无行路，南山有疾雷。
囊空罢沽酒，一醉转悠哉。
次韵太守向公登楼眺望二首
秦观（宋代）

茫茫汝水抱城根，野色偷春入烧痕。
千点湘妃枝上泪，一声杜宇水边魂。
遥怜鸿隙陂穿路，尚想元和贼负恩。
粉堞女墙都已尽，恍如陶侃梦天门。

庖烟起处认孤村，天色清寒不见痕。
车辋湖边梅溅泪，壶公祠畔月销魂。
封疆尽是春秋国，庙食多怀将相恩。
试问李斯长叹后，谁牵黄犬出东门。
碑洞
允礼（清代）

飞龙氏后史继作，胚胎妍𢒟穷元漠。伐石摩丹示万世，岐阳岣嵝神工错。

嬴刘而后何班班，有唐制作留人间。凤翥鸾骞竞翀举，至今落翮成丘山。

黉宫前后胪苍碣，或露或覆森森立。窅窱俨如洞壑幽，磊砢半与土花碧。

圣经中列崇堂皇，其余篆籀环堵墙。其行隶草各殊势，昭揭日月连星芒。

奏置忆自宋元祐，鸿都太学同争购。雪叠溪藤墨凿池，诘朝烟散风驰骤。

经石呵护有神灵，诸刻未免随沦冥。或时骊珠抵乌鹊，间用至宝充甃瓴。

真迹已遥初拓少，遗文可听埋荒草。我朝加饬守土臣，护视历久仍完好。

即今宸翰品入神，一波一折前无邻。唐规晋矩何足数，几暇不废临摹勤。

赐书常得窥笔法，奄有百代流风洽。自非博览遍诸家，谁从岩窦穿云峡。

朅来奉使剑外行，还辕载历周西京。讲阅事竣启文庙，肃谒先圣观诸生。

因得周视碑版处，古气磅礴蛟龙据。剜剔苔藓出节角，别白同异识题署。

强半虽从拓本看，雕镌对玩神光完。雅俗妍媸不一例，杰作自诣乾坤端。

报命有期遑细剖，往复摩挲难释手。规模鸿笔劖一拳，槐庑庶托长不朽。
和谹父小雨秋凉
王洋（宋代）

时丰报祀拂黄收，共说金穰更几秋。
树染烟浓山着色，月临天几水明楼。
盈囷黍答三时力，七字诗销万斛愁。
饱饭哦诗醉山月，不妨归老一扁舟。
宁宗朝享三十五首
真宗（宋代）

玉瓒黄流，有飶其香。
来假来享，降福穰穰。
我应受之，汤孙之将。
有百斯男，福禄无疆。
项脊轩志
归有光（明代）

项脊轩，旧南阁子也。室仅方丈，可容一人居。百年老屋，尘泥渗漉，雨泽下注；每移案，顾视无可置者。又北向，不能得日，日过午已昏。余稍为修葺，使不上漏。前辟四窗，垣墙周庭，以当南日，日影反照，室始洞然。又杂植兰桂竹木于庭，旧时栏楯，亦遂增胜。借书满架，偃仰啸歌，冥然兀坐，万籁有声；而庭阶寂寂，小鸟时来啄食，人至不去。三五之夜，明月半墙，桂影斑驳，风移影动，珊珊可爱。(阶寂寂 一作：堦寂寂)

然余居于此，多可喜，亦多可悲。先是庭中通南北为一。迨诸父异爨，内外多置小门墙，往往而是，东犬西吠，客逾庖而宴，鸡栖于厅。庭中始为篱，已为墙，凡再变矣。家有老妪，尝居于此。妪，先大母婢也，乳二世，先妣抚之甚厚。室西连于中闺，先妣尝一至。妪每谓余曰：“某所，而母立于兹。”妪又曰：“汝姊在吾怀，呱呱而泣；娘以指叩门扉曰：‘儿寒乎？欲食乎？’吾从板外相为应答。”语未毕，余泣，妪亦泣。余自束发读书轩中，一日，大母过余曰：“吾儿，久不见若影，何竟日默默在此，大类女郎也？”比去，以手阖门，自语曰：“吾家读书久不效，儿之成，则可待乎！”顷之，持一象笏至，曰：“此吾祖太常公宣德间执此以朝，他日汝当用之！”瞻顾遗迹，如在昨日，令人长号不自禁。

轩东，故尝为厨，人往，从轩前过。余扃牖而居，久之，能以足音辨人。轩凡四遭火，得不焚，殆有神护者。

项脊生曰：“蜀清守丹穴，利甲天下，其后秦皇帝筑女怀清台；刘玄德与曹操争天下，诸葛孔明起陇中。方二人之昧昧于一隅也，世何足以知之，余区区处败屋中，方扬眉、瞬目，谓有奇景。人知之者，其谓与坎井之蛙何异？”

余既为此志，后五年，吾妻来归，时至轩中，从余问古事，或凭几学书。吾妻归宁，述诸小妹语曰：“闻姊家有阁子，且何谓阁子也？”其后六年，吾妻死，室坏不修。其后二年，余久卧病无聊，乃使人复葺南阁子，其制稍异于前。然自后余多在外，不常居。

庭有枇杷树，吾妻死之年所手植也，今已亭亭如盖矣。
咏怀
梅尧臣（宋代）

一身头面间，所用盖有长。
两耳主於聪，两目主於光。
维鼻主於嗅，维舌主於尝。
以耳辨黑白，以目分宫商。
以鼻识酸咸，以舌闻嗅香。
各各反尔用，安得无悲伤。
此能而兼彼，自劳由不量。
寄言世上人，欣欣蹈其常。
捕盗至栗洪岭下道人庵滞留数日遣兴
喻良能（宋代）

乱山深处小溪隈，夏木阴阴水半回。
风岸欹斜对青竹，雨枝低半弄黄梅。
浓愁难办新诗语，吉耗聊倾浊酒杯。
戏彩老人须强饭，玉钩才吐即归来。
邕州
王称（宋代）

五管推名郡，双江接上游。人家蛮洞晓，山雨瘴烟浮。

远客谁青眼，殊方易白头。夜来南极上，分野望牵牛。
续赋家园七咏·万石亭
刘子翚（宋代）

岚光近却无，一径缘崖断。
危亭势欲飞，翠石云中乱。
小山閟清游，怀人发长叹。
奉题周南仲正字所藏阎立本画苏李别
朱鼐（宋代）

少卿昔在河梁别，执手踟蹰不能发。万古初传五字诗，努力相期在明德。

子卿海上毡为食，故人朅来重相觌。不觉看羊度岁年，却因射雁传消息。

人间此是长别离，少卿在虏子卿归。归欤尚握汉臣节，留者永衣胡人衣。

天长地阔半尺绢，满眼云愁风景变。一人仰叫头脱冠，一人横涕袖著面。

阎君国相称画师，未必想像能尔奇。前身恐是胡妇子，曾见两公分袂时。
坐黄冈广福禅房
郭昂（宋代）

爱此禅栖静，清凉境自偏。
诧人拳怪树，留客笑幽莲。
草暖蛙喧夏，林昏鸟梦烟。
风尘吾未免，兀坐愧安禅。
肩吾生日以三绝为寿
魏了翁（宋代）

俗学场中蚤掉头，一窗书卷古人谋。
东西日月自明耳，皇恤人间有喘牛。
挽待制许先生 其一
员兴宗（宋代）

尚忆西方守，输忠北斗边。疲氓千里裕，破灶万家烟。

桃李不言处，虎狼今满廛。传闻澈泉泪，半在蜀南偏。
酹江月 寄寿京山宣慰叔
程文海（元代）

岁时荆楚，渺淮海、相望竹林清逸。挂了豸冠归去也，侧耳中郎消息。见说旌旗，行春江上，也报归来日。婵娟千里，如今犹共天北。应是南国甘棠，绿阴新长，未放春风歇。料得清香凝燕寝，兵卫森然画戟。回首尘踪，转蓬未了，又欲驰京陌。浩歌金缕，殷勤遥寄铜狄。
安福院二首 其一
刘敞（宋代）

溪流婉转树蒙茏，复阁虚廊小径通。下马解鞍一长啸，便疑身已出尘中。
送简长师陪黄史君
释尚能（宋代）

相送随旌旆，离情亦万端。霜洲枫落尽，水馆月生寒。

接话尝茶遍，联诗坐漏残。归期在岩屋，郡邸想留难。
初秋留别石田阜阳诸公 其二
王恭（明代）

石田佳处阜阳亭，几度清游到玉瓶。金井夜凉初叶下，石门云尽数峰青。

林间扫榻同僧定，洞里鸣琴共鹤听。正好欢携仍又别，不堪愁思晚冥冥。
宿栖林三首 其一
刘安上（宋代）

谁知踪迹到桐山，赖有禅僧数往还。溪路水深行未得，小窗幽阁总跻攀。
清溪词
苏轼（宋代）

大江南兮九华西，泛秋浦兮乱清溪。
水渺渺兮山无蹊，路重复兮居者迷。
烂青红兮粲高低，松十里兮稻千畦。
山无人兮云朝跻，霭蒙蒙兮渰凄凄。
啸林谷兮号水泥，走鼪鼯兮下凫鷖。
忽孤垒兮隐重堤，杳冥茫兮闻犬鸡。
郁万瓦兮鸟翼齐，浮轩楹兮飞棋枅。
雁南归兮寒蜩嘶，弄秋水兮挹玻璃。
朝市合兮杂髦齯，挟箪瓢兮佩锄犁。
鸟兽散兮相扶携，隐惊雷兮骛长霓。
望翠微兮古招提，挂木杪兮翔云梯。
若有人兮怅幽栖，石为门兮云为闺。
块虚堂兮法喜妻，呼猿狙兮子鹿麛。
我欲往兮奉杖藜，独长啸兮谢阮嵇。
岭南江行
柳宗元（唐代）

瘴江南去入云烟，望尽黄茆是海边。
山腹雨晴添象迹，潭心日暖长蛟涎。
射工巧伺游人影，飓母偏惊旅客船。
从此忧来非一事，岂容华发待流年。
客许惠木犀而花殊未开三绝 其一
周紫芝（宋代）

秋雨不肯止，木犀殊未开。小斋寒索莫，谁剪一枝来。
山中怀刘修
鲍溶（唐代）

松老秋意孤，夜凉吟风水。山人在远道，相忆中夜起。

春光如不至，幽兰含香死。响象离鹤情，念来一相似。

月斜掩扉卧，又在梦魂里。
题灵岩寺八景 其四 摩顶松
弘历（清代）

高松西指为求经，般若真诠泯色形。假使虬枝解更向，定知糟粕是青宁。
汴梁旅次
叶令仪（清代）

多谢征途半月晴，雪消东汴马蹄轻。戍楼落日陈桥驿，野草寒沙博浪城。

寥落故宫荒蔓合，凄凉战垒暮云平。禹王台畔频回首，渺渺长河万古情。
稚子
沈辽（宋代）

读书北轩下，独玩太古清。稚子请我说，糟粕顾何明。

念彼硁硁人，方起浩浩情。遗兹以蹈彼，于理或易平。

深愧邹鲁生，章句誓成名。记问数寸间，孰知躬所行。

为人鬻所有，利如九河倾。中性或易迁，吾志将难撄。

汎然美造化，庶使学躬耕。
南池
陈丕（宋代）

杂树疏阴覆小亭，池塘流水自泠泠。
残荷犹结高秋绿，深柳遍含斜日清。
宇内谁堪千古在，眼中吾已二毛侵。
旧时游侣晨星似，墙角啼蛩不可听。
寿通守赵寺丞
敖陶孙（宋代）

忠简公骑箕尾星，千古万古明天庭。
在天高庙足欢喜，敕使孙枝扶炳灵。
辍身仙班寄闲逸，阊阖正绕烟花出。
朝元冠剑妥未动，一笑明朝作人日。
汉家最重水衡丞，廪饩钱多上所能。
掌藏颁用渠式法，置之忽分淮股肱。
春风作意回焦土，黄池崎险尔如许。
区区鼠辈何足砾，此心本应僧伽祖。
甘泉酒作真珠红，和气已堕胡休中。
奋髯抵掌直细事，参佐同此祥冲融。
大江洸洸去无极，江南老人候舟色。
诸公归补父兄处，二十五城那得直。
海门短簿初来时，青衫恰辍惟烟姿。
兴来得句自推激，为公压倒崧高诗。
浮桥
宋庠（宋代）

东潬双津隘，浮梁古制存。
滩移淤岸势，标谑涨波痕。
逆浪船排首，周阿缆植根。
祀劳如举典，元凯有英魂。
松
吴可（宋代）

秋色何妨陪露菊，岁寒真欲友霜筠。
只应涧底桃花笑，苦爱微官不避秦。
妙净院
葛胜仲（宋代）

入门无行路，十顷涨方塘。藉叶受微雨，瑟瑟泻沧浪。

石梁一何伟，延袤百肘长。临流两华屋，东西蔚相望。

云堂始断手，润蒸松桂香。弛檐谐云卧，何殊赞公房。

夜步庭除月，心与空水凉。世人侈居第，规永庇蒸尝。

墓木未及拱，破鬻何披猖。何如施给园，千载绵宝坊。

君看寺前村，至今俞氏昌。
车遥遥篇
李长霞（清代）

车遥遥，去乡国。心摇摇，忘南北。车轮方，行客伤。车轮转，故乡远。

行止难，客自怜。
相和歌辞。上云乐
李贺（唐代）

飞香走红满天春，花龙盘盘上紫云。
三千宫女列金屋，五十弦瑟海上闻。
天江碎碎银沙路，嬴女机中断烟素。
断烟素，缝舞衣，八月一日君前舞。
对食戏作
陆游（宋代）

霜余蔬甲淡中甜，春近灵苗嫩不蔹。
采掇归来便堪煮，半铢盐酪不须添。
减字木兰花 夜雨书怀
李佩金（清代）

雨昏灯暝。窗外芭蕉敲梦冷。点点声声。故扰愁人睡不成。

更深夜永。一线馀香摇瘦影。旧句低吟。不是伤心不要听。
立春内中帖子词·皇帝阁
王珪（宋代）

丹门瑞雾紫濛濛，日到蓬莱正殿东。
只看御炉香欲起，佩环齐响半天中。
渡溪
王周（宋代）

渡溪溪水急，水溅罗衣湿。日暮犹未归，盈盈水边立。
呼猿洞
董嗣杲（宋代）

小隐灵山莫计年，此猿清啸洞门前。当时不有胡僧唤，今日应无野迹传。

寒挂枯条申右臂，晚藏碧树忆西天。云岩烟谷多遗种，月下三声醒客眠。
双调望江南·四月廿一梦中作。韦相去年今日词意，仿佛似之
吴昌绶（清代）

江南忆，惆怅望齐门。烟水迷茫衔落照，楼台层叠聚香痕。

春事衔谁论。

花间约，辛苦种愁根。留住朱颜揩粉镜，挥残红泪涴芳尊。

惜别黯销魂。
清平乐 题鲍问梅《读书堂图》
沈允慎（清代）

流传小印。磨洗分明认。玉局手镌清有韵。合与著书人近。

苏堤劫后萧条。柳眉瘦减愁描。天恐丛祠湮没，馀辉预托冰绡。
读通鉴杂兴
孙应时（宋代）

南山击缶正乌乌，东市匆匆坐一书。
说道中兴无过事，太阳侵蚀总缘渠。
山中言事·欹枕亦吟行亦醉
方干（唐代）

欹枕亦吟行亦醉，卧吟行醉更何营。
贫来犹有故琴在，老去不过新发生。
山鸟踏枝红果落，家童引钓白鱼惊。
潜夫自有孤云侣，可要王侯知姓名。
送陆别驾之安州
吴子孝（明代）

作吏本王畿，卢沟叶乱飞。
秋风吹易水，寒雨洒征衣。
戌火邻边障，原霜见猎围。
陆机吟兴好，还喜簿书稀。
栗里华阳窝辞 栗里案
王质（宋代）

昔冰我眼，今雪我身。岂惟我身，又玉我心。在我窝兮不可鄙，班坐春莎总吾椅，嗒隐春山亦吾机。
念奴娇 晚泊
王于臣（清代）

桃花渡口，对斜风细雨，扁舟孤系。隔水人家烟里树，漏出遥峰苍翠。

恰听钟声，鍧然盈耳，知有桥边寺。青帘摇漾。舟师问酒沽未。

几日才过清明，莺啼花谢，都做春深意。徙倚孤篷堪兀坐，似觉余寒欲嚏。

且任多愁，聚来心上，百样能为祟。蒙头布被，倦时自拥闲睡。
秋夜示李十
吕本中（宋代）

晴鸠不时鸣，雨鸠不暂歇。相去跬步间，屡见屐齿折。

寒泥拥衰草，秋扇罢残热。今晨好风景，稍贷屋头月。

清光冷相照，玉艳满金玦。唤客坐前窗，文字相澡雪。

殷勤傍诗律，未暇了曲糵。澜翻谈经口，邂逅如意铁。

我歌君辄书，字字有行列。不须陛枑严，但要兵卫设。

譬如南山石，瑑齿当井渫。真成一战霸，未可三鼓竭。

人生各泾渭，世事亦滕薛。高堂食肉人，两马方踶齧。

何知缊袍底，犹有不安节。
满江红 其一 商雨臣弹琴作
毛奇龄（清代）

猊火初红，抱绿绮、夜堂三弄。渐秋老、亭皋木落，晚云流冻。

紫稗霜田翔寡鹄，碧梧凉叶栖雏凤。似兰娘、峡里听流泉，当时梦。

几曾是，商陵痛。何须作，雍门恸。但前轩月下，手挥目送。

三尺冰弦看似雪，有新声、迸入鸳鸯综。恰七条、总似一条丝，丝丝动。
大慧宏智揖让图赞
释了惠（宋代）

既不以爵，又不叙齿。
何得过谦，让之不已。
若谓是临济家风，洞上宗旨，笑倒磨光黑交椅。
九日霞标山中得遇丁孟白共饮
刘翼明（清代）

风雨平生若可期，每临空谷益多悲。三秋足念惟吾辈，四海何多见此时。

醉貌疑添枫叶色，论心况对菊花枝。怆然设酌来句漏，又起天边万里思。
潇湘神 其三 春日
梁清标（清代）

春日晴。春日晴。海天回首绿烟平。箫鼓千船牵锦缆，几番花醉五羊城。
汴京纪事二十首·其十六
刘子翚（宋代）

盘石曾闻受国封，承恩不与幸臣同。
时危运作高城砲，犹解捐躯立战功。
见卖梅花者作卖花行
赵蕃（宋代）

连日阴风作许寒，晚来妍暖似春阑。
十分待放梅花否，留我数枝归到看。
春寒二首
刘克庄（宋代）

东皇太乙漫行春，无赖封姨未霁嗔。
薄酒不红皱靴面，湿薪难直曲钩身。
埋腰健羡单传者，堕指深惭远戌人。
莫笑布衾如铁冷，也胜去傍相君茵。
观华康伯画山水
浦坦（明代）

东湖先生高且闲，造化在手开荆关。春风吹林入笔底，树杪雨歇飞潺湲。

江光闪闪烁霞赤，沙鸟离离渡溪夕。宛然鸡犬喧前村，疑有当年避秦客。

水亭春还花正香，渔翁坐钓青丝长。落花一片迥波绿，不碍溪头白鸥浴。
孙思邈受龙宫方歌
王世贞（明代）

白龙子，混鱼服，遨游于江湖。焉为踯躅罗网间，力不能任诸奴。

风云变化落人手，沧海万里天模糊，何者一翁素发渥颜而飘须。

解衣赠龙子，行放之洪涛，喷沫八千尺，恍忽万象同欢娱。

双旌吸虹鼓鸣鼍，蜃关蛟窟长鲸殳，琉璃夺目龙所都。

老龙抱其子泣致辞：谁为救尔，答言一翁素发渥颜而飘须。

此翁昔吞太白精，调铸六气成昆吾。区区报恩一寸胆，老龙自与凡鳞殊。

河伯使者飞朱符，倏然翁来下霓车。龙子色踊腾相趋，雕盘八角垂流苏。

蟾蜍手捧明月珠，海人金缶坼珊瑚。瑰玮错落，不可名猜。

众水辟易，三光徘徊。翁如不见，此何为哉。曾闻秘方三千首，帝遣玄冥毒龙守。

投诚赠翁不得辞，么么失据雷霆吼。大柄翻回真宰前，阴功肯落岐农后。

此翁拂衣朝紫真，龙亦鼓鬣嬉青旻。乃知草昧未可忽，虽在泥涂或有神。
次韵苏彦师见寄
韩驹（宋代）

长年眼力怯看书，每见先生愧腹虚。犹觉是身多净业，欲投禅客问真如。

向来水驲分襟罢，常记河梁握手初。从此论交同毕杜，巷南巷北莫相疏。
书李西台诗帖
华镇（宋代）

古来论书如论马，不看皮毛看筋骨。赤骥虽瘦神彩骏，骨筋强奇气突兀。

点画筋骨生笔端，昔人小伎不自忽。用笔临纸如用兵，敌阵深攻横驰突。

水墨淋漓无顾藉，锋毫来往轻陵捽。皂雕苍隼搏秋天，老蜃长蛟结幽窟。

李唐末年天下乱，剑戟纵横文艺缺。钟王遗法散不传，二百年来更芜没。

卧豪侧管不到纸，狐渡春冰轻窸窣。寻踪貌影见形似，坐拟前人已超越。

秃尽南山千兔毫，妙绝曾无一毛发。西台老李得古意，挥洒工夫通恍惚。

昔闻已觉心思启，今见顿使蒙蔽发。缥襮欲卷更复开，明发临风到华月。
奉和圣制潼关口号应制
张说（唐代）

天德平无外，关门东复西。不将千里隔，何用一丸泥。
接与治书
释函可（明代）

平生相识满天地，此日何人片纸来。数点泪弹浸墨迹，几年梦去绕梅开。

土田儿女终浮沫，文字心肝总祸胎。世事一番君已见，莫将白发殉黄埃。
商州王中丞留吃枳壳
朱庆馀（唐代）

方物就中名最远，只应愈疾味偏佳。

若交尽乞人人与，采尽商山枳壳花。
到郡满岁自遣
杨亿（宋代）

迢递分符竹，因循度岁华。
地将鲸海接，路与凤城赊。
触石云频起，衔山日易斜。
潮平聚渔市，木落见人家。
吏隐偏知幸，民谣岂敢夸。
无嫌勾漏僻，且得养丹砂。
游石龙偶成寺僧通首坐饱历丛林归老此山故诗多及之
冯时行（宋代）

飞泉撼琳球，群山高崔嵬。中有古道场，紫烟笼观台。

石门不施关，荣辱自不来。霜钟鸣万壑，日出山雾开。

老僧挈筠篮，上山拾羹材。归煮南涧水，至味谢盐梅。

食饱不下床，法身充九垓。破衲一甲子，云閒与徘徊。

我欲吐情语，铭之古岩隈。云切戒多事，勿听龙作媒。

为雨非不佳，世间多尘埃。预恐为雨罢，归来污苍苔。
厓山吊古
佘祖颐（明代）

播迁海国恨何穷，当日乾坤黯淡中。玉玺泪沉王气散，铜驼月冷帝图空。

寒厓风雨愁归鹤，故国松楸泣断鸿。一自翠华摇落后，忠魂长护紫龙宫。
赠同年陈长史员外
刘禹锡（唐代）

明州长史外台郎，忆昔同年翰墨场。一自分襟多岁月，

相逢满眼是凄凉。推贤有愧韩安国，论旧唯存盛孝章。

所叹谬游东阁下，看君无计出恓惶。
安肃县咏菘 其一
弘历（清代）

山县民风与古皆，灌园野叟足生涯。彦伦到此应增恋，霜脆甘菘味正佳。
悼陈先之博士
黄裳（宋代）

五行才悟已忘筌，妙旨知谁更得传。梦幻去时无别苦，旌幢归处有前缘。

寂寥月伴松楸室，悽怆人逢雨露天。尚记辱书来见报，春回寒谷未踰年。
岁暮忆隐直
刘敞（宋代）

岁穷浩长叹，心事如波澜。高卧老将至，相思天正寒。

浮云纷霰雪，陋巷独瓢箪。里饭非无意，悠悠行路难。
谒胡文忠祠
钟骏声（清代）

粤水惊波接石头，狼烽四逼楚乌愁。心忧天下筹全局，力挽狂乌扼上游。

壮志早从黔守立，奇勋先向皖江收。馨香食报公何忝，独恨身歼不少留。
晚归
徐铉（宋代）

暑服道情出，烟街薄暮还。风清飘短袂，马健弄连环。

水静闻归橹，霞明见远山。过从本无事，从此涉旬间。
九峰寺有感家大人
蔡琬（清代）

萝壁松门一径深，题名犹记旧铺金。
苔生尘鼎无香火，经蚀僧铺有蠹蟫。
赤手屠鲸千载事，白头归佛一生心。
征南部曲今谁是，剩有枯蝉响故林。
庐陵赵令君宅后有莲濠月夕相观莲戏庐陵
陈文蔚（宋代）

朱桥绿水夜深游，满载荷花万斛舟。
多病近来常止酒，及无尊俎欠风流。
三月晦日同弟观侄津往宝幢哭刑部伯求弟道从
陈著（宋代）

劫火不飞处，便如仙洞源。
载秧交野艇，卖笋到僧门。
潮水河分港，南风雨暗村。
家山百里外，回首已黄昏。
病起
王廷陈（明代）

经旬伏枕艳阳天，病起藤萝绕户县。少日亲交魂梦里，一春花鸟泪痕边。

缘溪力薄依人步，课圃情多警竖眠。天遣此生无俗累，书签药裹任年年。
沁园春
张野（元代）

前日庐山，今日庐山，岂偶然哉。喜青衫旧梦，轻车熟路，白云清喜，翠壁丹崖。

石镜光寒，香炉烟暖，晴雪飞空玉峡开。天公意，欲先生健笔，洗尽尘埃。

三年握手金台。任意气、相期隘九垓。恨征帆缥缈，秋风南浦，书灯冷落，夜雨西斋。

莲社香中，琵琶亭上，我念京尘无好怀。君须记，怕雁回时节，早寄诗来。
次曾司户见贻之韵并饯其行
徐鹿卿（宋代）

闻道常苦迟，生世何用早。洛学此开端，文义富论讨。

高山劳景仰，内境几回照。此心同古今，一理该众妙。
朝中措（寄元立）
韩淲（宋代）

薰风两节照稽山。三百里湖间。镜上谁为贺老，棹船能伴官闲。

今年寿日，不妨吟啸，还上清班。为寄长生新曲，齐眉想见酡颜。
赴洛留别华阳兄
皇甫濂（明代）

浮云薄高山，崇朝去还结。
游子不惮烦，悠悠复徂辙。
密亲自兹旷，临流何能发。
衰林动远风，寒江冒轻雪。
遇物隆所悲，兴愁顿难绝。
无以赴洛人，怀哉但吟越。
鱼池将涸车水注之
陆游（宋代）

清波溜溜入新渠，邻曲来观乐有余。
试手便同三日雨，满陂已活十千鱼。
喜如雷动风行际，快若天开地辟初。
万物但令俱有托，吾曹安取爱吾庐！
洞仙歌 长寿禅室瓶花
屈大均（明代）

丹葩素蕊，与心华争放。天女持来笑相向。胆瓶中、朵朵春色撩人，深护取，莫遣风吹半飏。

峤南无月令，元夕芳菲，已逐流莺乱枝上。集中插偏多，萱共夭桃，蔷薇畔、海棠三两。

但注水、空生不须根，任好在房栊，露华滋养。
悼亡八首 其一
陆佃（宋代）

索寞还寻静处行，物华如旧岁华更。绿槐苍桧曾相识，想见英雄讶瘦生。
次韵徐提举游石湖三绝
范成大（宋代）

三径荒芜岫幌开，锦车何事肯徘徊。
春风想为高人住，落絮残花好在哉。
送北阳袁明府
温庭筠（唐代）

楚乡千里路，君去及良晨。苇浦迎船火，茶山候吏尘。

桑浓蚕卧晚，麦秀雉声春。莫作东篱兴，青云有故人。
癸未八月十四日至十六夜月色皆佳
曾几（宋代）

年年岁岁望中秋，岁岁年年雾雨愁。
凉月风光三夜好，老夫怀抱一生休。
明时谅费银河洗，缺处应须玉斧修。
京洛胡尘满人眼，不知能似浙江不。
代简寄壁山诸友慈洞砚
冯时行（宋代）

闻道诸郎长似林，临池已遣学山阴。
信传鸿翼兼双砚，物比鹅毛表寸心。
书札总无缘懒病，襟怀堪寄有孤吟。
归装准拟随春色，岁酒须留待细斟。
岁暮独坐书怀四首 其二
华宗韡（明代）

斯道从先觉，新民亦古人。生逢汤武世，迹近许巢邻。

俗务浑如旧，年华忽又新。一心能此念，万物即皆春。
稠桑见荆山
文同（宋代）

万岭郁丛丛，盘云气势雄。
纵横谁画笔，屈折自屏风。
倒树出断外，乱云生掩中。
无由更停马，此意恨如蓬。
癸卯上元即席次杨使君韵二首
刘克庄（宋代）

初阳收久雨，淳祐第三春。
聊与众行乐，稍欣农食新。
俱蒙青帝力，莫问紫姑神。
座上遨头作，流传遍郡人。
孔尚书致仕因而有寄赠
朱庆馀（唐代）

高人心易足，三表乞身闲。与世长疏索，唯僧得往还。

直声留阙下，生事在林间。时复逢清景，乘车看远山。
辛卯二月记异
陆文圭（元代）

客子游吴中，步上姑苏台。
是日天雨土，四面集坌埃。
佩明日漏出，半郎风吹开。
痴儿戏团沙，智士疑劫灰。
天意复如此，人事信悠悠。
用前韵酬魏倅
王炎（宋代）

手把一麾来霅水，身似痿人方暂起。
此行本为贫所驱，非恋吴中风土美。
浩荡烟波隔白鸥，间关道路劳黄耳。
幸而别驾有诗流，相逢眉睫津津喜。
我今白首君黑头，莫讶钟鸣不知止。
每因揖客愁下榻，岂暇谈玄频捉麈。
忙里偷閒花下饮，更约广文同笑语。
把酒消忧忧更来，见说东皋今渴雨。
下元日五更诣天庆观宝林寺
陆游（宋代）

朝罢琳宫谒宝坊，强扶衰疾具簪裳。
拥裘假寐篮舆稳，夹道吹烟桦炬香。
楼外晓星犹磊落，山头初日已苍凉。
鸣驺应有高人笑，五斗驱君早夜忙。
夏白紵云母屏薄望如空，水精帘疏不碍风。
美人独立何所似白玉芙蕖秋水中。
素绡细织冰蚕缕，清寒不受人间暑。
晚来浴罢绿窗闲，自把新诗教鹦鹉。
（序）翔鸾矫矫离风尘，眼明见此绝代人。
纱窗弄笔消永日，临得黄庭新逼真。
飞楼缥缈今何夕？月与玉人同一色。
下帘不为九霄寒，自要玲珑看团璧。
七言嚵语联句
颜真卿（唐代）

拈饣追舐指不知休，--李崿
欲炙侍立涎交流。--颜真卿
过屠大嚼肯知羞，--皎然
食店门外强淹留。--张荐
寄人三首 其四
吕本中（宋代）

老骥空伏枥，长琴有断弦。伤心共隐地，回首更茫然。
布谷
晁公溯（宋代）

南村北村布谷鸣，家家陇头催出耕。
道逢田你喜相语，四十在个春水生。
三顾茅庐
罗贯中（明代）

却说玄德访孔明两次不遇，欲再往访之。关公曰：“兄长两次再往拜谒，其礼太过矣。想诸葛亮有虚名而无实学，故避而不敢见。兄何惑于斯人之甚也！”玄德曰：“不然。昔齐桓公欲见东郭野人，五反而方得一面。况吾欲见大贤耶？”张飞曰：“哥哥差矣。量此村夫，何足为大贤！今番不须哥哥去；他如不来，我只用一条麻绳缚将来！”玄德叱曰：“汝岂不闻周文王谒姜子牙之事乎？文王且如此敬贤，汝何太无礼！今番汝休去，我自与云长去。”飞曰：“既两位哥哥都去，小弟如何落后！”玄德曰：“汝若同往，不可失礼。”飞应诺。

于是三人乘马引从者往隆中。离草庐半里之外，玄德便下马步行，正遇诸葛均。玄德忙施礼，问曰：“令兄在庄否？”均曰：“昨暮方归。将军今日可与相见。”言罢，飘然自去。玄德曰：“今番侥幸得见先生矣！”张飞曰：“此人无礼！便引我等到庄也不妨，何故竟自去了！”玄德曰：“彼各有事，岂可相强。”三人来到庄前叩门，童子开门出问。玄德曰：“有劳仙童转报：刘备专来拜见先生。”童子曰：“今日先生虽在家，但今在草堂上昼寝未醒。”玄德曰：“既如此，且休通报。”吩咐关、张二人，只在门首等着。玄德徐步而入，见先生仰卧于草堂几席之上。玄德拱立阶下。半晌，先生未醒。关、张在外立久，不见动静，入见玄德犹然侍立。张飞大怒，谓云长曰：“这先生如何傲慢！见我哥哥侍立阶下，他竟高卧，推睡不起！等我去屋后放一把火，看他起不起！”云长再三劝住。玄德仍命二人出门外等候。望堂上时，见先生翻身将起，——忽又朝里壁睡着。童子欲报。玄德曰：“且勿惊动。”又立了一个时辰，孔明才醒，口吟诗曰：

大梦谁先觉？平生我自知。
草堂春睡足，窗外日迟迟。

孔明吟罢，翻身问童子曰：“有俗客来否？”童子曰：“刘皇叔在此，立候多时。”孔明乃起身曰：“何不早报！尚容更衣。”遂转入后堂。又半晌，方整衣冠出迎。玄德见孔明身长八尺，面如冠玉，头戴纶巾，身披鹤氅，飘飘然有神仙之概。玄德下拜曰：“汉室末胄，涿郡愚夫，久闻先生大名，如雷贯耳。昨两次晋谒，不得一见，已书贱名于文几，未审得入览否？”孔明曰：“南阳野人，疏懒性成，屡蒙将军枉临，不胜愧赧。”二人叙礼毕，分宾主而坐，童子献茶。茶罢，孔明曰：“昨观书意，足见将军忧民忧国之心；但恨亮年幼才疏，有误下问。”玄德曰：“司马德操之言，徐元直之语，岂虚谈哉？望先生不弃鄙贱，曲赐教诲。”孔明曰：“德操、元直，世之高士。亮乃一耕夫耳，安敢谈天下事？二公谬举矣。将军奈何舍美玉而求顽石乎？”玄德曰：“大丈夫抱经世奇才，岂可空老于林泉之下？愿先生以天下苍生为念，开备愚鲁而赐教。”孔明笑曰：“愿闻将军之志。”玄德屏人促席而告曰：“汉室倾颓，奸臣窃命，备不量力，欲伸大义于天下，而智术浅短，迄无所就。惟先生开其愚而拯其厄，实为万幸！”孔明曰：“自董卓造逆以来，天下豪杰并起。曹操势不及袁绍，而竟能克绍者，非惟天时，抑亦人谋也。今操已拥百万之众，挟天子以令诸侯，此诚！不可与争锋。孙权据有江东，已历三世，国险而民附，此可用为援而不可图也。荆州北据汉、沔，利尽南海，东连吴会，西通巴、蜀，此用武之地，非其主不能守：是殆天所以资将军，将军岂有意乎？益州险塞，沃野千里，天府之国，高祖因之以成帝业；今刘璋暗弱，民殷国富，而不知存恤，智能之士，思得明君。将军既帝室之胄，信义著于四海，总揽英雄，思贤如渴，若跨有荆、益，保其岩阻，西和诸戎，南抚彝、越，外结孙权，内修政理；待天下有变，则命一上将将荆州之兵以向宛、洛，将军身率益州之众以出秦川，百姓有不箪食壶浆以迎将军者乎？诚如是，则大业可成，汉室可兴矣。此亮所以为将军谋者也。惟将军图之。”言罢，命童子取出画一轴，挂于中堂，指谓玄德曰：“此西川五十四州之图也。将军欲成霸业，北让曹操占天时，南让孙权占地利，将军可占人和。先取荆州为家，后即取西川建基业，以成鼎足之势，然后可图中原也。”玄德闻言，避席拱手谢曰：“先生之言，顿开茅塞，使备如拨云雾而睹青天。但荆州刘表、益州刘璋，皆汉室宗再，备安忍夺之？”孔明曰：“亮夜观天象，刘表不久人世；刘璋非立业之主：久后必归将军。”玄德闻言，顿首拜谢。只这一席话，乃孔明未出茅庐，已知三分天下，真万古之人不及也！后人有诗赞曰：

豫州当日叹孤穷，何幸南阳有卧龙！
欲识他年分鼎处，先生笑指画图中。

玄德拜请孔明曰：“备虽名微德薄，愿先生不弃鄙贱，出山相助。备当拱听明诲。”孔明曰：“亮久乐耕锄，懒于应世，不能奉命。”玄德泣曰：“先生不出，如苍生何！”言毕，泪沾袍袖，衣襟尽湿。孔明见其意甚诚，乃曰：“将军既不相弃，愿效犬马之劳。”玄德大喜，遂命关、张入，拜献金帛礼物。孔明固辞不受。玄德曰：“此非聘大贤之礼，但表刘备寸心耳。”孔明方受。于是玄德等在庄中共宿一宵。次日，诸葛均回，孔明嘱咐曰：“吾受刘皇叔三顾之恩，不容不出。汝可躬耕于此，勿得荒芜田亩。待我功成之日，即当归隐。”后人有诗叹曰：身未升腾思退步，功成应忆去时言。只因先主丁宁后，星落秋风五丈原。
春山
司空图（唐代）

可是武陵溪，春芳著路迷。花明催曙早，云腻惹空低。
拟去者日以疏
王立道（明代）

来者未有极，往者良已矣。道傍垄成行，日夕多风雨。

黄蒿塞墓门，飒飒青枫树。重关扃幽泉，蝼蚁相料理。

悲彼远游人，不如疾归止。
送东浦张应发归永嘉
施枢（宋代）

客里偶相逢，襟怀亦偶同。
对梅吟夜月，折柳问春风。
子勿言浮梗，余方笑转蓬。
归程经雁荡，得句附邮筒。
和韦苏州二十首 其十七 漠漠来帆重冥冥去鸟迟
赵秉文（金朝）

薄暮潇潇雨，何人独倚栏。濛濛山气重，漠漠水纹寒。

草际光犹泫，松梢滴未乾。灯前未归客，无梦到长安。
拨棹歌 其二十四
德诚（唐代）

媚俗无机独任真，何须洗耳复澄神。云与月，友兼亲，敢向浮沤任此身。
宫词 其十九
周彦质（宋代）

千官班列未央宫，称贺盐池课复充。助顺固知天地力，由来威断自宸衷。
自春来数梦至阆中苍溪驿五月十四日又梦作两
陆游（宋代）

骑驴夜到苍溪驿，正是猿啼月落时。
三十五年如电掣，败墙谁护旧题诗？
戏问梅花
韩淲（宋代）

本是山中向腊开，如何亦入帝城来。插向瓷瓶疑有语，大家都莫管尘埃。
立夏五首
方回（元代）

吾家正对紫阳山，南向宜添屋数间。
百岁十分已过八，只消无事守穷閒。
偕顾篆云晚步江塘观老渔结网
许传霈（清代）

炎夏坐华屋，此身常缚束。落日眺江塘，同人话心曲。

塘行不数武，几艇江头宿。中有一渔翁，破网手补独。

小儿沽酒归，炉火炊脱粟。道是换鱼来，今日青钱足。

明朝还打鱼，网破愁难续。所以閒暇时，缝纫期敏速。

我闻老渔言，忘言步往复。越山隔岸青，无心云相逐。
老僧年八十五诵经度僧今五十八年一室翛然日诵法华数过因题壁间
王洋（宋代）

事随过眼尘常静，愁不关心梦更清。八十五年香火社，残经七卷席平生。